REGULAMENTUL (CE) NR. 519/2007 AL CONSILIULUI
din 7 mai 2007
de modificare a Regulamentului (CE) nr. 527/2003 privind autorizarea ofertei și livrării destinate consumului uman direct a anumitor vinuri importate din Argentina, susceptibile de a fi făcut obiectul unor tratamente oenologice care nu sunt prevăzute în Regulamentul (CE) nr. 1493/1999
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 45 alineatul (2),
având în vedere propunerea Comisiei,
întrucât:
(1)
Prin derogare de la articolul 45 alineatul (1) din Regulamentul (CE) nr. 1493/1999, Regulamentul (CE) nr. 527/2003 (2) autorizează importul în Comunitate a vinurilor produse în Argentina, care au făcut obiectul anumitor tratamente oenologice care nu sunt autorizate de reglementările comunitare și, în special, adăugarea de acid malic. Această autorizație a expirat la 31 decembrie 2006.
(2)
Utilizarea acidului malic este o practică oenologică aprobată de către Organizația Internațională a Viei și Vinului.
(3)
Între Comunitate și Mercosur, al cărei membru este Argentina, se desfășoară în prezent negocieri în vederea încheierii unui acord privind comerțul cu vinuri. Aceste negocieri se referă în special la practicile oenologice utilizate de ambele părți precum și la protejarea indicațiilor geografice.
(4)
Până la intrarea în vigoare a unui acord între Comunitate și Mercosur privind comerțul cu vinuri, de recunoaștere reciprocă a practicilor oenologice ale fiecărei părți și de facilitare, în consecință, a importului în Comunitate al vinurilor originare din Argentina susceptibile de a fi fost tratate cu acid malic, se impune prelungirea autorizării tratamentului menționat pentru vinurile argentiniene până la data respectivei intrări în vigoare, dar nu mai târziu de 31 decembrie 2008.
(5)
Prin urmare, Regulamentul (CE) nr. 527/2003 ar trebui modificat în consecință,
ADOPTĂ PREZENTUL REGULAMENT:
Articolul 1
La articolul 1 alineatul (1) al doilea paragraf din Regulamentul (CE) nr. 527/2003, data de „31 decembrie 2006” se înlocuiește cu „31 decembrie 2008”.
Articolul 2
Prezentul regulament intră în vigoare la data publicării sale în Jurnalul Oficial al Uniunii Europene.
Acesta se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 mai 2007.